ખેડૂતોના મોઢામાંથી કોળિયો ઝૂંટવી લેનારા આવા કૌભાંડીઓને ક્યારેય માફ ન કરી શકાય. સરકારની તપાસ હજુ જે ગતિએ અને જે સખતાઈથી ચાલવી જોઈએ એ રીતે ચાલતી નથી. આવી ઢીલાશ વિપક્ષને સરકાર પર પ્રહાર કરવાની તક પૂરી પાડે છે. ખરેખર તો આ ધૂળ-માટી ક્યાંની છે તેની પણ તપાસ થવી જોઈએ. અગાઉ ગોંડલ અને શાપરમાં મગફળીનાં ગોદામોને આગ ચાંપવાની ઘટનામાં પણ સરકારે તપાસના નામે કૂંડાળા કર્યા છે તેને કારણે આવા તત્ત્વોની હિંમત વધે છે. સરકારની જનહિતની યોજનામાં પલિતો ચાંપતા આવા તત્ત્વોને બચાવવાની પેરવી કરનારાઓને પણ શંકાની નજરે જોવા જોઈએ. વિરોધ પક્ષના નેતાઓ જ્યારે એમ કહે કે આ કૌભાંડનો રેલો છેક મુખ્યપ્રધાનના કાર્યાલય સુધી જાય છે ત્યારે મુખ્યપ્રધાન વિજય રૃપાણીની અમારી ઓળખ આવી વાતને સાચી માનવાનો ઇનકાર કરે છે. તો પણ કહેવું જોઈએ કે તંત્રમાં અને પક્ષમાં પેધા પડી ગયેલા ભ્રષ્ટ લોકોમાંથી કોઈ તેમની આસપાસ સંચાર કરતા નથી ને – એ બાબતની ખાતરી તેમણે કરી લેવી જોઈએ. આ કૌભાંડના કૌભાંડીઓને દંડિત કરવાથી જ સરકારની ઇજ્જત વધશે એ યાદ રાખવું જોઈએ.